[Foto’s] Padtoets: Soos jou lekkerste paar skoene... | Maroela Media
Die Volkswagen Golf GTi (Foto: Volkswagen)
Daar is baie voertuie wat nie alles vir almal kan wees nie. Ek hou byvoorbeeld van ŉ dubbelkajuit, want dit pas my leefstyl baie goed. My are is ook wel propvol petrol en ŉ mens jaag nie met ŉ dubbelkajuit nie… of is nie veronderstel om dit te doen nie. Dus soek ek ŉ meer sportiewe motor ook, en dit pas nie altyd my bankrekening nie. Ai.
Behalwe vir die lorriegedeelte, is daar ŉ Volkswagen wat baie ver gaan om alles vir almal te wees. Die Golf GTi. ŉ Mens moet die Engelse gesegde ŉ bietjie aanpas… Jack of all trades, master of none moet word: Jack of all trades, master of most. Dit kan ŉ doodgewone mediumgrootte luikrug wees óf ŉ sportmotor. Hy is netjies genoeg dat jy hom na jou aanstaande skoonma se huis toe kan vat. Hier is geen reusedrukvinne of uitlaatpype wat groter is as jou kombuisasblik nie. Dié GTi het maniere.
Die GTi is vir my ŉ briljante balans tussen “net ŉ luikrug” en ŉ sportmotor. VW het nie te ver gegaan met sy ontwerp nie. Die binneruim is ook vir my in ŉ ander klas. Luuks, eintlik. Heerlike leersitplekke en die afronding in die kajuit is puik. Alles is mooi ergonomies op sy plek en van baie goeie gehalte materiale gemaak. Daar is baie duurder karre daar buite met baie swakker interieurs.
Met jou GTi kan jy Volkswagen se puik Active Info Display as opsie kies. Al die inligting word dan op ŉ puik 12.3”-skerm uitgebeeld. ŉ Mens kan kies tussen vyf verskillende opsies oor watter inligting waar en hoe verskyn. Ek dink dit is ŉ opsie wat ŉ mens nie kan los nie. Die ander opsie wat geneem moet word, is die Discover Navigation Pro 9.2”-raakskermradio met klank deur Dynaudio. Dié twee opsies maak die GTi se bestuurservaring vir my amper perfek.
Op die pad kry die GTi ŉ baie vreemde ding reg. Met die opsionele Adaptive Chassis Control with Driver Profile Selection kan ŉ mens ŉ knoppie druk wat sê Comfort. Dan verander jou GTi wat op 19”-wiele ry in ŉ Rolls Royce. Ek’t nog nooit ŉ moderne voertuig beleef wat op 19”-wiele met laeprofielbande ŉ slegte pad só kan aandurf nie – dit is verstommend.
Die 2.0 viersilinderturbopetrol-bomklapper onder die GTi se enjinkap is fantasties. Nee, dit is nie die
sterkste enjin in ŉ luikrug nie, maar die feit dat die enjin nie ooreis is nie maak dit baie gemakliker op die pad. Tesame met VW se verstommende 7-spoed DSG-ratkas maak dit van die GTi ŉ blitsige vuurpyl. ŉ Mens moet onthou, hy is tog steeds voorwielaangedrewe: so 0 – 100 km/h gaan nie veel vinniger gedoen kan word nie, al het hy ŉ miljoen perdekrag. 0 – 100 km/h duik op in 6.4 sekondes en die GTi sal sy bene rek tot 248 km/h. Dit kry hy alles reg met 169 kW en 350 Nm. Die ratkas help ook om indrukwekkende goeie brandstofverbruiksyfers te behaal. Ons het op die toets met swaar voete steeds 9.1 ℓ/100 km bereik. Ons toets binnekort die Golf R wat vierwielaangedrewe is, so ek sien daarna uit om te sien hoe hulle verskil.
Die GTi is maklik om op te som. Dit is ŉ fantastiese luikrug wat al sedert 1975 ŉ wêreldberoemde gunsteling is. Vir wat die voertuig bied, is hy ook nie buitensporig duur nie. Sy kompetisie is wel sterk, maar die GTi bied iets unieks, hy kan – maar hy skreeu nie daaroor nie. Nes jou lekkerste paar skoene is dit die GTi se sleutels waarna jy altyd eerste gryp.
Die GTi, GTD en R-reeks lyk só:
Golf GTD 130 kW/ 350 Nm 5.3 ℓ/100 km R506 900
Golf GTi 169 kW/ 350 Nm 6.4 ℓ/100 km R545 900
Golf R 213 kW/ 380 Nm 6.9 ℓ/100 km R657 000
Renault Megane 151kW GT 151 kW/280 Nm 6 ℓ/100 km 5 jaar/150 000 km-waarborg
5 jaar/90 000 km-diensplan R457 900
Alfa Romeo Giulietta 1750TBi Veloce 177 kW/340 Nm 6.8 ℓ/100 km 3 jaar/100 000 km-waarborg
3 jaar/100 000 km- omvattende instandhoudingsplan R479 900
Ford Focus ST3 184 kW/360 Nm 6.8 ℓ/100 km 4 jaar/120 000 km-waarborg
4 jaar/ 80 000 km-diensplan R495 900
BMW 125i 5-deur M Sport sports-outo 165 kW/310 Nm 5.7ℓ/100km 2 jaar/onbeperkte km-waarborg
5 jaar/100 000 km- omvattende instandhoudingsplan R525 140
Die Renault is nie eintlik ŉ direkte mededinger nie; die RS-modelle wat kom is meer in die GTi se klas. Die kompetisie is almal baie goed geprys. Die Alfa en BMW het instandhoudingsplanne, nie diensplanne nie. Die BMW is agterwielaangedrewe, so nie ŉ direkte mededinger nie, maar kan ŉ goeie alternatief bied vir dié wat sportiewe dinamika soek. Die GTi is vir my amper perfek en bly my keuse.
As jy met enige R550,000 se ryding by ‘n aanstaande skoonma opdaag gaan sy waarskynlik Dollar-tekenkies in die oë kry en haar dogtertjie met graagte opgee. Tensy Pappa natuurlik daarvoor betaal het want dan is jy net nog ‘n bedorwe brokkie.
Hoe is die enjin “nie ooreis nie” en hoe maak dit die kar gemakliker op die pad?
Bedoelende mens hoef nie die toere hoog te druk om krag uit die enjin te kry nie?
dit is ñ lieflike motor wat se naam deur sommige windgat laaities deur die teer gesleep word in die woonbuurtes! as ek ñ aanstaande skoonma / pa was sou ek jou weg jaag!
Bly die standard waarteen ander modelle gemeet word ?